Մեծ փոփոխություններ «Յունիոր Սևանում». Գլխավոր մարզիչն ու մի շարք ֆուտբոլիստներ հեռացել են - Լուրեր Հայաստանից - Թերթ.am
Մեծ փոփոխություններ «Յունիոր Սևանում». Գլխավոր մարզիչն ու մի շարք ֆուտբոլիստներ հեռացել են
10:31 • 16.02.19
Հայաստանի Առաջին խմբի առաջատար «Յունիոր-Սևան» ակումբում մի շարք փոփոխություններ են տեղի ունեցել, ինչի մասին ակումբի մամուլի քարտուղարությունը հանդես է եկել հայտարարությամբ:
«Ձմեռային դադարից հետո՝ հունվարի 20-ից, սկսել ենք մեր մարզումները և նախապատրաստությունը առաջնության երկրորդ հատվածին: Թիմն ամենօրյա ռեժիմով մարզվում է Ձորաղբյուրի մարզահամալիրում:
«Յունիոր Սևանում» այս ընթացքում մեծ փոփոխություններ են տեղի ունեցել։ Դադարեցվել է համագործակցությունը ռուսական «Լիգա սպոտա» ընկերության հետ, որին պատկանում է «Յունիոր» միջազգային ֆուտբոլային դպրոցների ցանցը: Համագործակցության դադարեցումը պայմանավորված է ռուսական ընկերության գործունեության վեկտորի փոփոխությամբ, որի արդյունքում «Յունիոր» միջազգային ֆուտբոլային դպրոցների ցանցը միավորվել է Մոսկվայի «Սպարտակի» հետ:
Սակայն չնայած առաջացած դժվարություններին ակումբը շարունակում է իր բնականոն գործունեությունը՝ ակումբի նախագահ Հայկ Գրիգորյանի գլխավորությամբ»:
Փոփոխության արդյունքում դադարեցվել է համագործակծությունը նաև թիմի գլխավոր մարզիչ Սերգեյ Գերասիմեցի և դարպասապահների մարզիչ Եվգենի Կրանատովի հետ: Հայտնի է, թե ով կլինի թիմի գլխավոր մարզչի ժամանակավոր պաշտոնակատարը.
«Ակումբը շնորհակալություն է հայտնել վերջիններիս ակումբի ստեղծման և կայացման գործում ունեցած մեծ ավանդի համար և մաղթել հետագա հաջողություններ: Թիմի գլխավոր մարզչի ժամանակավոր պաշտոնակատար է նշանակվել Արմեն Ղուլինյանը: Շուտով կհայտնենք, թե ովքեր են համալրելու մեր մարզչական շտաբը:
Փոխադարձ համաձայնությամբ խզվել են նաև պայմանագրերը խաղացողներ Յարոսլավ Շատալինի, Իգոր Չեմինովայի, Միխայիլ Գուբանովի, Եգոր Սիսուեվի, Նիկիտա Շումեյկոյի, Վահագն Գրիգորյանի և Ռոբերտ Սանամյանի հետ: Ակումբը նրանց նույնեպս շնորհակալություն է հայտնում և մաղթում հետագա հաջողություններ: Այժմ թիմում մոտ 20 ֆուտբոլիստներ փորձաշրջան են անցնում և շուտով կհայտնենք, թե ում հետ են կնքվելու պայմանագրեր»,- ասվում է ակումբի տարածած հաղորդագրության մեջ:
Հավելենք` փետրվարի 14-ին Ձորաղբյուրի մարզաբազայում «Յունիոր Սևանն» անցկացրել է այս տարվա իր առաջին ընեկրական հանդիպումը «Արարատ-2» թիմի հետ ,որն ավարտվել է «Յունիոր Սևանի»` 3-0 հաշվով հաղթանակով։ Գոլերի հեղինակ են դարձել Արեգ Ազատյանը, Արամ Հովսեփյանը, ևս մեկ գնդակ արարատցիները ուղարկել են սեփական դարպասը:
Յուրաքանչյուր խաղակեսում հանդես են եկել տարբեր կազմեր:
Հայաստանի Առաջին խմբի առաջնությունը կվերսկսվի մարտի 4-ին։ Այդ օրը «Յունիոր Սևանը» Ձորաղբյուրի մարզահամալիրում կընդունի «Փյունիկ-2»-ին: Աշնանային հատվածից հետո թիմը 52 միավորով գլխավորում է մրցաշարային աղյուսակը: